b'\n_START_ARTICLE_\nDesetnica (pravljica)\n_START_SECTION_\nDesetni\xc5\xa1tvo v ljudskem izro\xc4\x8dilu\n_START_PARAGRAPH_\nDeseti otrok \xe2\x80\x93 deseti brat ali sestra (kar ni le slovenska posebnost ljudskega izro\xc4\x8dila) - mora od doma v svet in je arhetip otroka sirote. Deseti otrok je po navadi samosvoj in lahko tudi obdarjen z nenavadnimi darovi; razume govor \xc5\xbeivali, se spozna na zeli\xc5\xa1\xc4\x8da ... Domov se lahko vrne po sedmih letih._NEWLINE_Desetnica kot najmlaj\xc5\xa1a izmed desetih sester je lahko pomo\xc4\x8dnica smrti (legenda iz vzhodnega Pohorja)._NEWLINE_Pri desetih sinovih gre deseti brat sam od doma po svoji volji._NEWLINE_Deseti, deveti, dvanajsti, trinajsti pa tudi sedmi otrok istega spola naj bi bil po ljudskem izro\xc4\x8dilu bodisi bo\xc5\xbeanstvo, demonsko bitje, jasnovidec, vra\xc4\x8d, hkrati pa tudi \xc5\xbertev, desetina, namenjena nekemu bo\xc5\xbeanstvu. V slovanskih ljudskih pesmih morata desetnica oziroma. desetnik po svetu. Po desetnico pride v nekaterih variantah bela \xc5\xbeena, Marija ali vila (v srbski pesmi vila na konju), ko pa se \xc4\x8dez mnogo let vrne v rodno vas, je nih\xc4\x8de ne prepozna, no\xc4\x8dejo je sprejeti v hi\xc5\xa1o, posledica tega pa je nesre\xc4\x8da: smrt matere ali nevihta s po\xc5\xbearom. Usoda desetega otroka, namenjenega bo\xc5\xbeanstvu, ki odlo\xc4\x8da o rojstvu in o smrti, je, da tava po gozdu in po tujih krajih. V slovenskem pripovednem izro\xc4\x8dilu s Pohorja deseto sestro imenujejo kar smrt. Na Gorenjskem jo imenujejo rojenica, desetemu bratu pa rojenjak. Poznej\xc5\xa1ega izvora so verjetno pripovedi, kjer nastopa desetnik ali desetnica le v vlogi jasnovidca in vede\xc5\xbeevalca, \xc4\x8dloveka, ki ima nadnaravne sposobnosti. _NEWLINE_Desetnik in desetnica sta se do danes ohranila v ljudskem izro\xc4\x8dilu Slovanov, Baltov in Ircev. Pri drugih ljudstvih opazimo le nekaj podobnosti z izro\xc4\x8dilom o sedmem otroku (\xc4\x8de so vsi istega spola). Tak otrok naj bi bil bodisi bo\xc5\xbeansko, demonsko bitje ali vra\xc4\x8d._NEWLINE_Raziskave ljudskega bajeslovnega lirskega in epskega izro\xc4\x8dila so pokazale, da je kot desetnik zaznamovan tudi Zeleni Jurij, slovansko bo\xc5\xbeanstvo, ki naj bi prineslo pomladno obnovo in rodovitnost, kot desetnica pa v lirski obliki nastopa njegova sestra Marjetica, ki je posve\xc4\x8dena \xc5\xbeenskemu bo\xc5\xbeanstvu rodovitnosti in smrti.\n_START_SECTION_\nO vsebini\n_START_PARAGRAPH_\nPravljica Desetnica se vsebinsko razlikuje od ljudske pesmi v dveh stvareh; v ljudski pesmi je deseti h\xc4\x8deri ime Marjetica, medtem ko v pravljici njenega imena ne izvemo. V ljudskem izro\xc4\x8dilu izhaja Desetnica iz vi\xc5\xa1jega dru\xc5\xbebenega sloja, to je iz grajske dru\xc5\xbeine, v zgodbi Frana Mil\xc4\x8dinskega pa iz premo\xc5\xbene kme\xc4\x8dke dru\xc5\xbeine. Nadaljnji potek zgodbe je pri obeh oblikah popolnoma enak._NEWLINE_Materi in o\xc4\x8detu se je rodilo po vrsti \xc5\xbee devet h\xc4\x8dera in sta si mo\xc4\x8dno \xc5\xbeelela, da bi deseti otrok bil sin, saj sta vedela, da mora deseti otrok istega spola pri sedmih letih oditi po svetu. Zopet sta dobila deklico, ki je bila lep\xc5\xa1a od vseh prej\xc5\xa1njih in mati je vedno razmi\xc5\xa1ljala le o tem, da bo h\xc4\x8di kmalu morala oditi in je zato velikokrat jokala. To je Desetnica opazila._NEWLINE_Ko je Desetnica dopolnila sedem let, je na okno k materi priletela ptica z zlatim prstanom in rekla materi, naj prstan vzame, ga zamesi v kruh ter razre\xc5\xbee na deset kosov. Tista, ki bo prstan dobila, bo morala oditi. Mati je ubogala ptico. Prstan je dobila Desetnica in je takoj spoznala, da bo morala oditi, zato se je oblekla v stare obleke in od\xc5\xa1la. Ob slovesu je rekla, da se vrne \xc4\x8dez sedem let._NEWLINE_Ko je desetnica pri\xc5\xa1la v gozd, se je \xc5\xbee stemnilo in pod prvo drevo je pri\xc5\xa1la z namenom, da bi pod njim preno\xc4\x8devala. Drevo ji je to odsvetovalo, saj je vedelo, da bo tisto no\xc4\x8d vanj udarila strela, ter jo napotilo k naslednjemu drevesu. To ji je povedalo enako in jo napotilo k tretjemu; \xc5\xa1ele tam je varno po\xc4\x8divala._NEWLINE_Minilo je sedem let in Desetnica se je vrnila domov. Vsa je bila razcapana, zato je lastna mati ni prepoznala. Ni je hotela sprejeti pod streho, kljub temu da jo je Desetnica poklicala mati. Desetnica je razo\xc4\x8darana klicala Bogu, da naj vse doma\xc4\x8de obvaruje, in nato zapustila dom. Mati je kljub temu umrla.\n_START_SECTION_\nDesetnica po Mil\xc4\x8dinskemu\n_START_PARAGRAPH_\nDeseti h\xc4\x8deri v pravljici Frana Mil\xc4\x8dinskega je ime Alen\xc4\x8dica. Je \xc5\xa1ibkega telesa, zelo tiha in venomer zami\xc5\xa1ljena. O\xc4\x8detu in materi se je mo\xc4\x8dno smilila, saj sta poznala njeno usodo, ki pa sta jo deklici prikrivala vse do njenega \xc5\xa1tirinajstega leta. Deklica pa se ni ustra\xc5\xa1ila svoje usode in jo pogumno od\xc5\xa1la v svet. Naenkrat se je iz grajske gospodi\xc4\x8dne, oble\xc4\x8dene v svileno oblekico, spremenila v siromakinjo z raztrgano obleko.\n_START_SECTION_\nMorfologija pravljice Desetnica po Vladimirju J. Proppu\n_START_PARAGRAPH_\nVladimir Jakovljevi\xc4\x8d Propp je bil ruski folklorist, ki je leta 1928 z Morfologijo pravljice postavil temelje za stukturalno-formalno analizo besedil. Pri dolo\xc4\x8devanju teh osnov mu je pomagal \xc5\xa1tudij stotih ruskih \xc2\xbb\xc4\x8dude\xc5\xbenih\xc2\xab\xc2\xa0pravljic iz zbirke Anafasjeva, s katerimi je dolo\xc4\x8dil kar enaintrideset razli\xc4\x8dnih funkcij likov in sedem razli\xc4\x8dnih likov ter posebno \xc2\xbbhome\xe2\x80\x93away\xe2\x80\x93home\xc2\xab teorijo._NEWLINE_Poudaril je, da vsaka pravljica zagotovo ne zajema vseh funkcij in likov, prav to pa prispeva k raznolikosti in pestrosti pravljic.\n_START_SECTION_\nFunkcije pravljice Desetnica\n_START_PARAGRAPH_\nIzhodi\xc5\xa1\xc4\x8dno stanje: Desetnica se rodila kot deseta zaporedna h\xc4\x8di in s tem ji je bila zape\xc4\x8datena kruta usoda._NEWLINE__NEWLINE_1. Eden od \xc4\x8dlanov dru\xc5\xbeine odide od doma: Desetnica bo morala oditi, ker bo kmalu dopolnila 7 let in ker je deseta po vrsti._NEWLINE__NEWLINE_2. Nekaj se prepoveduje: po navadi junaki nekaj prepovejo, tu pa je zaznati prepoved s strani ptice, ki posredno materi prepove poslati deseto h\xc4\x8der od hi\xc5\xa1e in ji ponudi re\xc5\xa1itev._NEWLINE__NEWLINE_3. Kr\xc5\xa1itev prepovedi: tu se pojavi drugi lik, ki ga Propp imenuje \xc5\xa1kodljivec. V zgodbi kot \xc5\xa1kodljivec nastopi ptica._NEWLINE__NEWLINE_6. \xc5\xa0kodljivec sku\xc5\xa1a prevarati svojo \xc5\xbertev: pti\xc4\x8dek ponudi prstan, ki bo odlo\xc4\x8dil o usodi vseh h\xc4\x8dera._NEWLINE__NEWLINE_7. \xc5\xbdrtev vzame prevaro: mati vzame prstan._NEWLINE__NEWLINE_8. \xc5\xa0kodljivec posledi\xc4\x8dno povzro\xc4\x8di manko ali izginotje osebe: mati je vzela prstan, ga dala v kruh in kruh ponudila h\xc4\x8deram. Prstan je dobila Desetnica, zato bo morala oditi._NEWLINE__NEWLINE_9. Junak izve za nesre\xc4\x8do ali manko: junaka po\xc5\xa1ljejo od doma, pri \xc4\x8demer je pobudnik sam \xe2\x80\x93 Desetnica se sama preoble\xc4\x8de in vzame culo in sama odide._NEWLINE__NEWLINE_10. Iskalec/junak se odlo\xc4\x8di za odpor ali sprejme voljo: v tem primeru imamo namesto iskalca junaka, Desetnico, ki ne ka\xc5\xbee odpora zoper usodo._NEWLINE__NEWLINE_11. Junak zapusti dom: tu se zopet pojavi nov lik, imenovan darovalec, ki ga junak sre\xc4\x8da po naklju\xc4\x8dju, po navadi v gozdu. Tako desetnica v gozdu sre\xc4\x8da drevesa, ki ji svetujejo._NEWLINE__NEWLINE_12. Junaka preizku\xc5\xa1ajo: Desetnica je preizku\xc5\xa1ana; od nje je odvisno, \xc4\x8de bo verjela drevesom glede strele in si tako sama kroji usodo, \xc4\x8deprav to ni tipi\xc4\x8dno preizku\xc5\xa1anje junaka, ga je pa vseeno zaznati._NEWLINE__NEWLINE_13. Junak se odzove na dejanja darovalca: Desetnica upo\xc5\xa1teva nasveta dveh dreves in odide pod varno drevo._NEWLINE__NEWLINE_17. Junak je zaznamovan: druge oblike zaznamovanja: Desetnica izgleda zanemarjeno in razcapano, je bosa in umazana._NEWLINE__NEWLINE_20. Junak se vrne: Desetnica pride do doma._NEWLINE__NEWLINE_23. Junak prispe domov, ne da bi ga prepoznali: Desetnica pride domov, ne da bi jo mati prepoznala._NEWLINE__NEWLINE_30. \xc5\xa0kodljivca kaznujejo. tu pride do dileme; ni ve\xc4\x8d jasno, kdo je pravi \xc5\xa1kodljivec - je to mati ali ptica? Propp razlaga, da to ni ni\xc4\x8d nenavadnega, saj se vloge enega lika velikokrat prenesejo na drugega. Ne nek na\xc4\x8din je mati drugi \xc5\xa1kodljivec, saj je nanjo bila prenesena funkcija \xc5\xa1kodljivca s tem, ko je poslu\xc5\xa1ala ptico. Mati je kaznovana s smrtjo._NEWLINE_Ostale funkcije so preprosto izpu\xc5\xa1\xc4\x8dene, saj jih ne zaznamo.\n_START_SECTION_\nTeorija \xc2\xbbhome \xe2\x80\x93 away \xe2\x80\x93 home\xc2\xab\n_START_PARAGRAPH_\nTo je preprosta teorija, ki pravljico vsebinsko deli na tri dele:_NEWLINE_HOME: Desetnica je doma. Opisuje dogajanje pred odhodom._NEWLINE_AWAY: se za\xc4\x8dne, ko Desetnica odide od doma in zajema vse dogajanje do prihoda domov._NEWLINE_HOME: pa je vse dogajanje, ki se dogaja po vrnitvi.'